b'\n_START_ARTICLE_\nKarwendel\n_START_PARAGRAPH_\nKarwendel er en bjergk\xc3\xa6de i de tyrolske og til dels bayerske del af Alperne i \xc3\x98strig og Tyskland. Den er en del af de Nordlige kalkalper og ligger nord for Innsbruck og er n\xc3\xa6sten i sin helhed fredet som naturreservat.\n_START_SECTION_\nDale og anden inddeling\n_START_PARAGRAPH_\nKarwendel best\xc3\xa5r af flere bjergk\xc3\xa6der i vest\xe2\x80\x93\xc3\xb8stlig retning som ikke kan krydses uden klatring. Fra flere sider, is\xc3\xa6r vest og nord, er der natursk\xc3\xb8nne dale ind mellem disse bjergk\xc3\xa6der ._NEWLINE_Nordkette er den mest kendte af k\xc3\xa6derne, siden den danner Innsbrucks spektakul\xc3\xa6re bagt\xc3\xa6ppe. Dens h\xc3\xb8jeste top er Kleiner Solstein (2.633\xc2\xa0moh.). Andre kendte bjerge er Hohe Warte (2.596\xc2\xa0moh.), Frau Hitt (2.269\xc2\xa0moh.) og Hafelekarspitze (2.334\xc2\xa0moh.). Til sistn\xc3\xa6vnte kommer man fra Innsbruck med sv\xc3\xa6vebane. Gennem Gleirschtal i vest og Halltal i \xc3\xb8st er Nordkette adskilt fra \xc2\xabGleirsch-Halltal-k\xc3\xa6den\xc2\xbb (2.725\xc2\xa0moh. i Gro\xc3\x9fer Bettelwurf) i nord. Halltal munder ud i Inndalen ved Hall. Vest for Gleirschtal ligger desuden \xc2\xabSeefeld-gruppen\xc2\xbb (2.404\xc2\xa0moh. i Erlspitze)._NEWLINE_Floden Isar har sin kilde i Hinterautal, som ligger nord for Gleirschtal og forlader Karwendel ved Scharnitz. Via passet \xc3\x9cberschall-Sattel er Hinterautal forbundet med dalen Vomper Loch, som munder ud ved Vomp i Unterinntal. Nord for disse to dale ligger Karwendels hovedkam (2.749\xc2\xa0moh. i Birkkarspitze)._NEWLINE_Karwendeltal er en nordlig sidedal til Hinterautal og har givet navn til hele bjergk\xc3\xa6den. Dalen skiller hovedkammen fra den \xc2\xabnordlige Karwendel-k\xc3\xa6de\xc2\xbb (2.537\xc2\xa0moh. i \xc3\x96stliche Karwendelspitze)._NEWLINE_De resterende st\xc3\xb8rre dale forlader Karwendel mod nord. Ri\xc3\x9ftal med sidedale opdeler forts\xc3\xa6ttelsen af den nordlige Karwendel-k\xc3\xa6de i flere blokke: Falkengruppen (2.428\xc2\xa0moh. i Laliderer Falk), Gamsjochgruppen (2.452\xc2\xa0moh. i Gamsjoch), Sonnjochkamm (2.458\xc2\xa0moh. i Sonnjoch). Bjergene rundt om B\xc3\xa4chental l\xc3\xa6ngst mod nord n\xc3\xa5r h\xc3\xb8jest i Montscheinspitze (2.106\xc2\xa0moh.). Falzthurntal er den lille dal helt mod \xc3\xb8st i Karwendel, som munder ud i Pertisau ved Achensee._NEWLINE_Den eneste delk\xc3\xa6de som befinder sig helt p\xc3\xa5 bayersk territorium, er Soierngruppa (2.257\xc2\xa0moh. i Soiernspitze).\n_START_SECTION_\nGeologi\n_START_PARAGRAPH_\nSom i resten af de nordlige Kalkalper er kalksten den dominerende bjergart. I\xc2\xa0Karwendelfjeldenes tilf\xc3\xa6lde g\xc3\xa5r disse tilbage til en atol som eksisterede for 180 millioner \xc3\xa5r siden. Atollens ringrev, som bestod af stenkoraller og kalksvampe, er bevaret i form af fast, hvid kalksten i de ydterste k\xc3\xa6der (den nordlige Karwendel-k\xc3\xa6de og Nordkette). Omgivet af revene l\xc3\xa5 en grund, kun 5\xe2\x80\x9320\xc2\xa0meter dyb lagune, hvor der hovedsagelig levede kalkalger. Disse er bevaret som mere gulagtige og spr\xc3\xb8dere kalkstene i de mellemliggende k\xc3\xa6der af Karwendel.\n_START_SECTION_\nNatur, kultur og historie\n_START_PARAGRAPH_\nVegetationen er pr\xc3\xa6get af den kalkholdige grund, som resulterer i basiske jordtyper. Spesielt for Karwendel er de us\xc3\xa6dvanlige skovtyper. I\xc2\xa0flere af Ri\xc3\x9fdalens sidedale vokser gamle ahornskove . Disse dalene er kendt som Kleiner og Gro\xc3\x9fer Ahornboden og er et spektakul\xc3\xa6rt syn om efter\xc3\xa5ret, n\xc3\xa5r hele skoven lyser i alle chatteringer af r\xc3\xb8d-orange. Ellers dominerer skove af gran, \xc3\xa6delgran, l\xc3\xa6rk og b\xc3\xb8g. I\xe2\x80\x93nogle dale forekommer ogs\xc3\xa5 sammenh\xc3\xa6ngende skove af Cembra-Fyr, specielt p\xc3\xa5 nordvendte skr\xc3\xa5ninger af Hinterautal og Vomper Loch, hvor sandsten og skiferler s\xc3\xb8rger for lidt surere jordbund. Over skovgr\xc3\xa6nsen finder man en rig flora af fjeldblomster._NEWLINE_Af hvirveldyr kan man n\xc3\xa6vne gemser, r\xc3\xa5dyr, hjort, konge\xc3\xb8rn, tjur m.m. Midt i 1980-erne blev stenbuk (gen)udsat i Karwendel, og har klaret at etablere en b\xc3\xa6rekraftig bestand._NEWLINE_Karwendel har p\xc3\xa5 sine n\xc3\xa6sten 900\xc2\xa0km\xc2\xb2 kun en eneste permanent bos\xc3\xa6ttelse: Hinterri\xc3\x9f, som ligger p\xc3\xa5 928\xc2\xa0moh. i Ri\xc3\x9ftal og har 41 indbyggere. Stedet h\xc3\xb8rer (som n\xc3\xa6sten hele Karwendel) til kommunen Vomp i Unterinntal, men dets eneste vejforbindelse er til Bayern. Selv om omr\xc3\xa5det har f\xc3\xa5 permanente indbyggere, er den i lang tid blevet brugt som gr\xc3\xa6sningsomr\xc3\xa5de. Fra alle sider har fjeldb\xc3\xb8nderne drevet deres dyr p\xc3\xa5 gr\xc3\xa6sning i Karwendels dale, hvilket de talrige s\xc3\xa6tere vidner om.\n_START_SECTION_\nEtymologi\n_START_PARAGRAPH_\nNavnet Karwendel blev f\xc3\xb8rst brugt om Karwendeldalen l\xc3\xa6ngst mod vest i bjergk\xc3\xa6den. Det g\xc3\xa5r sandsynligvis tilbage p\xc3\xa5 et personnavn. En vis Gerwentel ser ud til at have ejet store dele af dalen, m\xc3\xa5ske s\xc3\xa5 langt tilbage som i 1200-tallet.'